**Įgaliotųjų institucijų statuso suteikimą reglamentuoja**

**ES Dvynių vadovo 4.1.4.2 straipsnis**

***4.1.4.2 Viešieji juridiniai asmenys ar kitos organizacijos***

Valstybė narė (toliau – VN) kartais perduoda tam tikrų viešojo administravimo funkcijų arba jų dalies vykdymą viešiesiems juridiniams asmenims ar kitoms organizacijoms. Todėl kartais ekspertinė patirtis, reikalinga Dvynių projektams įgyvendinti, yra ne viešojo administravimo sektoriuje.

VN gali siūlyti, kad viešieji juridiniai asmenys ir kitos organizacijos gautų įgaliojimus įgyvendinti Dvynių projektus tokiomis sąlygomis tarsi jos būtų viešojo administravimo institucijos sudedamoji dalis.

Viešieji juridiniai asmenys ir kitos organizacijos, kurios pagal VN įstatymus tiesiogiai nelaikomos viešojo administravimo sektoriaus dalimi, gali prašyti būti pripažintos įgaliotosiomis institucijomis, jeigu jos atitinka toliau nurodytus kriterijus:

* viešosios (-ųjų) paslaugos (-ų) teikimas subjekto steigimo dokumentuose yra nurodytas kaip pagrindinis tikslas;
* yra nuolatos kontroliuojami atitinkamos srities valdžios institucijos ir (arba) valdomi viešai paskirtų patikėtinių valdybos;
* yra finansiškai kontroliuojami paskirtos valdžios institucijos;
* yra tikrinami paskirtos valdžios institucijos ir (arba) valstybinei audito institucijai privalo pateikti finansines ataskaitas.

Viešasis juridinis asmuo ar kita organizacija, pageidaujanti Dvynių koordinavimo grupės būti įregistruota kaip įgaliotoji institucija, kad galėtų dalyvauti Dvynių projekto įgyvendinime, privalo pateikti VN Nacionaliniam Dvynių programos koordinatoriui (toliau – Nacionalinis koordinatorius) pagal šabloną (priedas C17) užpildytą patvirtinimą (jeigu reikia, pakeistą taip, kad būtų aišku kam tenka institucinė atsakomybė už pateiktos informacijos tikslumą ir teisingumą).

Kiekviena VN privalo apsibrėžti, kam tenka institucinė atsakomybė už pateiktos informacijos tikslumą ir teisingumą bei ir patvirtinimą, kad siūlomas subjektas atitinka nustatytus reikalavimus. Vienose VN atsakomybė gali būti perduota Nacionaliniam Dvynių programos koordinatoriui, kitose VN - registracijos prašančiam subjektui.

Visais atvejais registracijos prašymą Dvynių koordinavimo grupei perduoda VN Nacionalinis Dvynių programos koordinatorius.

Įgaliotoji institucija privalo informuoti VN Nacionalinį Dvynių programos koordinatorių apie bet kokius įgaliotosios institucijos statusui ir kriterijų atitikimui įtaką darančius pokyčius. Jeigu įgaliotoji institucija nebeatitinka kriterijų, ji turi pranešti apie tai VN Nacionaliniam Dvynių programos koordinatoriui. Pastarasis apie tai informuoja Dvynių koordinavimo grupę, kuri remiantis 4.1.4.3 punktu šią įgaliotąją instituciją išbraukia iš sąrašo.

Institucija gali būti užregistruota pagal vieną iš įgaliojimo rūšių:

* pilno įgaliojimo (angl. f*ull mandate*);
* *ad hoc* įgaliojimo (angl. *ad hoc mandate*).

*Pilnas įgaliojimas*

Subjektas, atitinkantis visus aukščiau išvardintus kriterijus, gali prašyti Nacionalinio Dvynių programos koordinatoriaus išsiųsti registracijos prašymą Dvynių koordinavimo grupei. Pilnai įgaliotoji institucija gali dalyvauti visuose Dvynių projektuose po to, kai ji yra įtraukiama į ES įgaliotųjų institucijų sąrašą, esantį Europos Komisijos Europos Kaimynystės politikos ir Plėtros derybų generalinio direktorato (angl. DG NEAR) tinklalapyje.

Suprantama, kad subjektas turi ne tik atitikti aukščiau nurodytus kriterijus, bet ir turėti **pakankamą ir proporcingą etatinių darbuotojų skaičių.** Tai, be kitų dalykų, reiškia, kad etatinių darbuotojų skaičius turi atitikti projekto poreikius tam, kad nereikėtų kai kurių paslaugų pirkti arba laikinai samdyti ekspertų Dvynių veiklos sritims įgyvendinti.

*Ad hoc įgaliojimas*

Viešajam juridiniam asmeniui ar kitai organizacijai, atitinkančiai formalius kriterijus, tačiau galinčiai teikti tik nedidelės apimties, labai specializuotas paslaugas Dvynių projektui, gali būti suteiktas *ad hoc* įgaliojimas. Prašant įregistruoti *ad hoc* įgaliojimą, Nacionalinis Dvynių programos koordinatorius nurodo tą Dvynių projektą, kuriam bus taikomas įgaliojimas. *Ad hoc* įgaliotosios institucijos nėra įtraukiamos į sąrašą tinklalapyje (<https://ec.europa.eu/neighbourhood-enlargement/tenders/twinning_en> ).

*Ad hoc* įgaliojimą galinčių įgyti subjektų pavyzdžiu galėtų būti kriterijus atitinkantys valstybiniai universitetai ir moksline tiriamąja veikla užsiimantys institutai, kurių specializacija atitinka Dvynių fišėje (angl. Twinning Fiche) nurodytus poreikius.

Mažiausias etatinių darbuotojų skaičius, atitinkantis *ad hoc* įgaliojimo reikalavimus, priklauso nuo kiekvieno Dvynių projekto.

*Bendrojo valdymo įstaigos*

Kai kuriose VN įkurtoms bendrojo valdymo įstaigoms, teikiančioms su projektų ar programų įgyvendinimu susijusias viešojo administravimo paslaugas, gali būti suteiktas pilnai įgaliotosios institucijos statusas, jeigu šios institucijos atitinka aukščiau nurodytus kriterijus.

Jeigu tokia įstaiga įvertinta šešiais standartais (angl. six-pillar), jai nereikia pateikti registracijos prašymo dėl įgaliotosios institucijos statuso. Tokia institucija laikoma tinkama įgaliotąja institucija.